Nog ŉ massaskietery in Kalifornië(Foto: JUSTIN SULLIVAN/GETTY IMAGES NORTH AMERICA/Getty Images via AFP) Minstens sewe mense is dood ná twee skietvoorvalle in Half Moon Bay in die noorde van Kalifornië. Dit is die tweede massaskietery in die Amerikaanse staat in minder as 48 uur. Die twee jongste voorvalle het op nabygeleë plase in ŉ gebied suid van San Francisco plaasgevind. Die polisie en nooddienste is na die plase in San Mateo County ontbied. Vier mense is op die een plaas doodgeskiet en drie op die ander. Die 67-jarige Chunli Zhao is kort daarna in verband met die skietvoorvalle in hegtenis geneem nadat hy na ŉ polisiestasie gery en daar in sy motor gesit het. ŉ Semi-outomatiese handwapen is in sy motor gevind. Volgens berigte het Zhao, ŉ plaaswerker, op sy medewerkers losgebrand. Die motief vir die skietvoorvalle is nog nie bekend nie. Die jongste voorval volg minder as 48 uur nadat 11 mense in ŉ dansklub in Monterey Park in die suide van Kalifornië doodgeskiet is. Inwoners van die gebied het die Chinese nuwe maanjaar gevier toe daar op hulle geskiet is. Die verdagte, later deur die polisie geïdentifiseer as die 72-jarige Huu Can Tran, het daarna na nóg ŉ dansplek daar naby gegaan. Mense by die klub het hom egter getakel en ontwapen voor hy gevlug het. Hy het homself later om die lewe gebring.